Document ID: /roh_data/filtered/fineweb-2-filterrobots_roh.jsonl.gz/32977

Mo in di suenter che Manchester City ha engaschà per radund 33 milliuns francs il giugader da la naziunala brasiliana Danilo, rinforza il club da la Premier League vinavant sia defensiun. Ils 63 milliuns per Mendy muntan in pretsch da record mundial, nagin club n’ha fin uss investì uschè bler per in giugader da la defensiun.
Guardiola sterna blers milliuns
Cun John Stones, Kyle Walker e Mendy ha Manchester City, il club dal trenader Pep Guardiola, uss engaschà ils trais pli chars defensurs. Per Walker ha il club englais pajà var 62 milliuns francs e per Stones var 61 milliuns. Ed era il goli nov engaschà, il Brasilian Ederson, n’è cun 33 milliuns francs betg grad stà in schnepli.
RR novitads 15:00